ZAVOD ZA HITNU MEDICINU

VARAŽDINSKE ŽUPANIJE

Varaždin, Franje Galinca 4

Varaždin, 23. siječanj 2015. godine

**Podizanje svijesti i provođenje edukacije stanovništva iz područja hitne medicine**

**"ŠTO TREBATE ZNATI O HITNOJ MEDICINSKOJ SLUŽBI"**

* *Podizanje i provođenje edukacije stanovništva iz područja hitne medicine*
* *„Što trebate znati o Hitnoj medicinskoj službi“*

Zavod za hitnu medicinu Varaždinske županije Programom rada i razvoja s naslova svoje zakonske obveze čl. 111. stavka 1. podstavka 11. Zakona o zdravstvenoj zaštiti, planira, organizira i sudjeluje u obrazovanju stanovništva iz područja hitne medicine na svom području.

Neobaviještenost velikog broja stanovnika u Varaždinskoj županiji o radu Hitne medicinske službe je iskazala potrebu izrade ovog projekta.

Sastavni dio projekta je plakat koji je u svojem idejnom prototipu dobio odobrenje od Hrvatskog zavoda za hitnu medicinu kao preventivnu mjera i sa zadaćom - podizanja razine educiranosti stanovništva o svemu što je potrebno znati o hitnoj medicinskoj službi „Kada pozvati hitnu medicinsku službu?“ „Što će vas pitati medicinski dispečer?“ „Kako razgovarati s medicinskim dispečerom?“ „Zašto je ovo važno znati?“ i „Korisni savjeti“ te „Kako možete pomoći timu hitne medicinske službe da vas što prije pronađe?“

Upravni odjel za zdravstvenu zaštitu i socijalnu skrb Varaždinske županije zajedno sa Zavodom za Hitnu medicinu želi senzibiliziranje javnosti za djelatnosti hitne medicinske službe upravo s ovom kampanjom koja odgovara na pitanja: Sve što trebate znati o HMS; Kako pozvati HMS?; Što će vas pitati medicinski dispečer; Kako razgovarati s medicinskim dispečerom; Zašto je važno ovo znati?; Korisni savjeti!

Razina educiranosti stanovništva na području Varaždinske županije nije zadovoljavajuća s osnova praćenja načina komunikacije osobe-pozivatelja prilikom pozivanja MPDJ-a (medicinsko prijavno-dojavne jedinice).

Postotak od 97% od svih dolazaka u prostore Zavoda za hitnu medicinu Varaždinske županije osoba koje su zatražile pružanje zdravstvene zaštite, a nije se radilo o hitnim stanjima utječe na organizaciju i funkcionalnost odvijanja hitne medicinske službe i zahtijevalo je da se poduzimaju određene mjere za poboljšanje znanja stanovništva o tom djelokrugu rada i razini zdravstvene zaštite – hitne medicine.

Organiziraju se tečajevi i predavanja sukladno odazivu odnosno zahtjevima gradova, općina i škola na području Varaždinske županije, a koje provode educirani i ovlašteni zdravstveni radnici Zavoda za hitnu medicinu Varaždinske županije u prostorima gradova, općina i škola.

***„Što trebate znati o Hitnoj******Medicinskoj Službi“*** *je* projekt od općeg i javnog interesa.

S osnova Programa zdrava županija Varaždinske županije,Zavod za hitnu medicinu Varaždinske Županije ciljano želi uspostaviti temelj za upoznavanje javnosti o važnosti posjedovanja određenih znanja o hitnoj medicinskoj službi kojim se doprinosi kvalitetnijem radu hitne medicinske službe.

*HITNA MEDICINSKA SLUŽBA ZBRINJAVA STANJA KOJA NEPOSREDNO UGROŽAVAJU LJUDSKI ŽIVOT I TEŠKO NARUŠAVAJU ZDRAVLJE*

*Zovite broj: 194*

**Kada pozvati Hitnu medicinsku službu**

Kada je ugrožen izravno život ili teško narušeno zdravlje!

* Naglo nastale poteškoće u disanju
* Gušenje stranim tijelom
* Zastoj rada srca i disanja
* Gubitak svijesti
* Iznenadna bol u prsnom košu
* Iznenadno ubrzanje,usporenje rada srca ili nepravilni otkucaj srca
* Grčevi(kolvulzije)
* Otežani govor,slabost ili oduzetost dijela tijela,iskrivljenost lica
* Ozljede nastale u prometnim nesrećama i ostalo iznenadno nastale ozljede(padovi s visine/životinjski ugrizi/ubodi/prostrjeli….)
* Neuobičajeno krvarenje na bilo koji od prirodnih otvora tijela
* Opekline
* Udar električne struje ili groma
* Pothlađivanje,toplinski udar
* Utapanje
* Otrovane lijekovima/narkoticima/kemikalijama
* Jaka alergijska reakcija
* Iznenadna bol(jaka glavobolja,jaka bol u prsima/trbuhu/leđima)
* Iznenadne promjene ponašanja koje dovode u opasnost bolesnika ili okolinu(pokušaj samoubojstva/ubojstva….)

**Što će Vas pitati medicinski dispečer?**

* Gdje je potrebna pomoć hitne medicinske službe?
* Što se dogodilo?
* Telefonski broj s kojeg pozivate?
* Kome je potrebna pomoć/Koliko osoba treba medicinsku pomoć?
* Je li osoba pri svijesti? Diše li osoba?
* Ime i prezime osobe za koju zovete?
* Vaše ime i prezime?

Nepotreban ili lažni poziv zauzima telefonsku liniju i onemogućava pomoć onima čiji je život ugrožen. Pitanja koja vam postavlja medicinski dispečer neophodna su kako biste brzo dobili pomoć kada vam je potrebna! Ako ste dobili drugog operatera zatražite da vas prespoji hitnoj medicinskoj službi!

Zapamtite! Odgovarajući na pitanja medicinskog dispečera pomažete mu da on pomogne vama! Zauzeta telefonska linija znači samo da medicinski dispečer razgovara s osobom koja također treba pomoć.

**Kako razgovarati s medicinskim dispečerom?**

* Mirno i razgovijetno. Ne prekidajte telefonski poziv dok vam se to ne kaže!
* Precizno opišite gdje se nalazi osoba koja treba pomoć i razlog zbog kojega zovete. Medicinski dispečer mora znati u kakvom je stanju osoba za koju zovete te je li joj već pružena kakva pomoć.
* Podatke o mjestu na kojem se žrtva nalazi objasnite navodeći značajnije orijentire u blizini. To su npr. velika prometna raskrižja, mostovi, poznate građevine i sl.
* Ostavite svoje ime i prezime, adresu i broj telefona. Možda će biti potrebno da vas medicinski dispečer ponovo nazove.
* Pažljivo slušajte sve upute medicinskog dispečera! Medicinski dispečer će vam dati upute što da radite do dolaska tima hitne medicinske službe. Postupite na točno opisani način. Ukoliko nešto niste razumjeli, tražite da vam se ponovi!
* Ostanite s pacijentom do dolaska tima hitne medicinske službe!

**Zašto je ovo važno znati?**

* Hitnu medicinsku službu zovite samo za hitna medicinska stanja!
* Svaki nepotreban ili lažni poziv zauzima telefonsku liniju i onemogućava pomoć onima čiji je život ugrožen. Smiren i razgovijetan govor preduvjet je brzog zaprimanja poziva. Medicinski dispečer mora dobiti osnovne podatke na temelju kojih može pravodobno uputiti tim hitne medicinske službe. Što ih prije dobije to će i tim prije biti upućen.
* Točna adresa/mjesto događaja je jedini način da pomoć stigne tamo gdje se nalazi osoba kojoj je pomoć potrebna.
* U slučaju da vam život nije u opasnosti (npr. manje posjekotine, prehlada, kronična bol koja se ne mijenja, prijelomi prstiju, uzrujanost) medicinsku skrb pružit će vam liječnik opće/obiteljske medicine.
* Kućne posjete ne obavlja hitna medicinska služba. One su u djelokrugu rada vašeg liječnika opće/obiteljske medicine koji samostalno odlučuje o njihovoj potrebi te ih u suradnji s vama i dogovara.

**Korisni savjeti**

**Što trebate učiniti dok čekate na dolazak tima hitne medicinske službe:**

* Nastojite ostati smireni, umirujte pacijenta.
* Utoplite pacijenta i održavajte ga budnim.
* Nemojte pacijentu davati ništa za jesti ili piti.
* Ne pomičite pacijenta koji je doživio prometnu nesreću, pao s velike visine ili je bez svijesti osim ako mu ne prijeti neposredna opasnost (požar, eksplozija, utapanje, itd).
* Započnite pružati mjere prve pomoći ako ste u mogućnosti.

**Kako možete pomoći timu hitne medicinske službi da vas što prije pronađe?**

Osvijetlite ulazna vrata i kućni broj, ako ste u mogućnosti:

* pošaljite nekoga da dočeka tim
* oslobodite prolaz do pacijenta (odmaknite namještaj, cvijeće, parkirane automobile…)
* zatvorite kućne ljubimce
* pripremite medicinsku dokumentaciju

------------------------------